UPRS sodba U 1566/2001
Sodna praksa Upravnega sodišča, 2003-05-22

prometni davek - povračilo - dvojno državljanstvo

Ker ZPD ne ureja vprašanja, katere fizične osebe je treba šteti za tuje in katere za domače fizične osebe, je treba uporabiti splošne predpise, to je določbe ZDRS.

Z izpodbijano odločbo je tožena stranka kot neutemeljeno zavrnila pritožbo tožnika zoper odločbo Carinarnice A z dne 29. 7. 1998, s katero je bil zavrnjen zahtevek tožnika za povračilo plačanega prometnega davka po računu družbe AAA d.o.o., B št. 129265/98. Tožena stranka v obrazložitvi izpodbijane odločbe navaja, da je tožnik dne 22. 4. 1998 kupil kuhinjsko pohištvo v podjetju AAA d.o.o., B in ob plačilu računa naredil zahtevek za povračilo davka, ker je pohištvo izvozil v Republiko Hrvaško, kjer stalno prebiva. Dne 25. 4. 1998 je kupljeno pohištvo peljal preko mejnega prehoda C, ker mu je carinik zavrnil potrditev izvoza na obrazcu iz razloga, ker je (pri)tožnik državljan Republike Slovenije. Dne 8. 5. 1998 je (pri)tožnik vložil zahtevek za potrditev obrazca za povračilo prometnega davka, ki ga je Carinarnica A na podlagi določbe 67. člena Zakona o prometnem davku (Uradni list RS, št. 4/92 do 57/97, v nadaljevanju ZPD) in 85. člena Pravilnika o uporabi zakona o prometnem davku (Uradni list RS, št. 6/92, 8/92, 29/92, v nadaljevanju Pravilnik) ter 2. člena Zakona o državljanstvu RS (Uradni list RS, št. 1/91 do 13/95, v nadaljevanju ZDRS) zavrnila. Po 1. odstavku 67. člena ZPD so do vračila prometnega davka za blago, ki so ga kupili v Republiki Sloveniji in izvozili iz Republike Slovenije, upravičeni kupci, ki so tuje fizične osebe. Tožnik ima tudi državljanstvo Republike Slovenije in se po določbi 2. člena ZDRS šteje za državljana Republike Slovenije, ker se državljan Republike Slovenije, ki ima tudi državljanstvo tuje države, na območju Republike Slovenije šteje za državljana Republike Slovenije, če mednarodna pogodba ne določa drugače. Po 1. odstavku 1. člena Zakona o tujcih (Uradni list RS, št. 1/91-I) pa je tujec vsakdo, ki ni državljan Republike Slovenije. Iz navedenega torej po mnenju tožene stranke izhaja, da je fizično osebo, ki ima tudi državljanstvo Republike Slovenije šteti na območju Republike Slovenije za domačno fizično osebo, torej je šteti pritožnika na območju Republike Slovenije za domačo fizično osebo, ne glede na dvojno državljanstvo in zanj zato ne velja pravica do vrnitve plačanega davka iz 1. odstavka 67. člena ZPD, ki velja le za tuje fizične osebe.

Tožnik vlaga tožbo v upravnem sporu. Navaja, da je dne 25. 4. 1998 izvozil kuhinjsko pohištvo, kupljeno pri podjetju AAA, B. Pohištvo je kupil kot hrvaški državljan, kar dokazuje s potnim listom, iz katerega je razvidno, da tudi stalno prebiva v Republiki Hrvaški. Pri nakupu je zahteval obrazec za povračilo davka in ga tudi dobil. Carinik na mejnem prehodu C pa mu je pri izvozu blaga zavrnil potrditev obrazca za povračilo davka z obrazložitvijo, da je dvojni državljan. Meni da je carinik neupravičeno zavrnil potrditev obrazca, saj zavrnitev temelji zgolj na sumih carinika. Pohištvo je kupil kot tujec in ga je tudi izvozil v tujino, zato meni, da ima pravico do povračila davka. Smiselno sodišču predlaga, da tožbi ugodi.

Tožena stranka v odgovoru na tožbo vztraja pri razlogih iz izpodbijane odločbe in sodišču predlaga, da tožbo kot neutemeljeno zavrne.

Državno pravobranilstvo Republike Slovenije kot zastopnik javnega interesa udeležbe v tem postopku ni prijavilo.

Po določbi 1. odstavka 67. člena ZPD ima kupec - tuja fizična oseba pravico do povračila plačanega davka od prometa proizvodov, ki jih odnese seboj iz Republike Slovenije. V obravnavani zadevi je sporno, ali ima tožnik kot dvojni državljan, to je državljan Republike Slovenije in državljan Republike Hrvaške, pravico do vračila tega davka. ZPD ne ureja vprašanja, katere fizične osebe je treba šteti za tuje in katere za domače fizične osebe, zato je za presojo tega vprašanja treba uporabiti splošne predpise, kot je to pravilno storila tožena stranka. Sodišče se strinja z razlogi iz izpodbijane odločbe, ki se sklicuje na določbo 2. člena ZDRS, ki določa, da se državljan Republike Slovenije, ki ima tudi državljanstvo tuje države, na območju Republike Slovenije šteje za državljana Republike Slovenije, če mednarodna pogodba ne določa drugače in 1. odstavek 1.člena Zakona o tujcih, ki določa, da je tujec vsakdo, ki ni državljan Republike Slovenije. Iz navedenih določb izhaja, da je fizično osebo, ki ima tudi državljanstvo Republike Slovenije, šteti na območju Republike Slovenije za domačo fizično osebo. Tožnik ne ugovarja dejstvu, da je dvojni državljan, zato po presoji sodišča ne glede na tožnikove navedbe v pritožbi in tožbi, da je blago kupil in izvozil kot tujec oziroma državljan Hrvaške, ne vplivajo na odločitev v tem upravnem sporu. Določbi 67. člena ZPD in 85. člena Pravilnika sta jasni, saj je pravica do vračila davka dodeljena samo tujcu (tuji fizični osebi) in zato tožnik v obravnavanem primeru ni upravičen do povračila plačanega prometnega davka.

Glede na navedeno je sodišče tožbo kot neutemeljeno zavrnilo na podlagi 1. odstavka 59. člena Zakona o upravnem sporu (Uradni list RS, št. 50/97 in 70/00).

ZDRS člen 2,  2.  ZPD člen 67,  67/1,  67,  67/1.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.